Vetkoek Maleis-man rig glo wapen op inspekteurs(Argieffoto: Marcus Trapp/Pixabay) Die eienaar van ŉ wegneemete-restaurant in Centurion het Dinsdag ŉ vuurwapen op twee arbeidsinspekteurs gerig wat die onderneming besoek het. Die departement van indiensneming en arbeid het ŉ klag van die rig van ŉ vuurwapen teen die eienaar van die Vetkoek Maleis-franchise in Hennopspark in Centurion aanhangig gemaak. Adv. Michael Msiza, die departement se hoofinspekteur in Gauteng, sê die twee inspekteurs het op die dag inspeksie by ondernemings in die sentrum waar die winkel geleë is, gedoen. “Hulle het teen die middag slegs drie ondernemings oorgehad om te inspekteer. Omdat hulle tyd min was, het hulle besluit om met dié ondernemings te reël om op ŉ later stadium ŉ inspeksie te doen. Vetkoek Maleis was een van dié ondernemings,” sê Msiza. Die inspekteurs is na die winkel om kontakbesonderhede te kry om ŉ afspraak vir ŉ latere besoek te doen. “Die eienaar van Vetkoek Maleis het begin kwaad word toe die inspekteurs sy kontakbesonderhede vra. Hy het begin skree, sy hemp uitgetrek en merke op sy lyf gewys wat hy beweer is weens ‘julle mense’.” Hy het deure toegeslaan, na die agterkant van die restaurant gegaan en teruggekeer met ŉ vuurwapen wat hy op die inspekteurs gerig het. “Die inspekteurs was baie getraumatiseerd na die voorval en moes vir berading gaan. Dit is onaanvaarbaar. Die departement veroordeel die voorval.” Msiza sê die Wet op Basiese Diensvoorwaardes (BCEA) bemagtig inspekteurs om persele binne te gaan om voldoening aan arbeidswetgewing te verseker. Dit kan ook sonder vooraf kennisgewing gedoen word. Die departement het die eienaar van die winkel nou gedagvaar om volgende week voor inspekteurs van die departement te verskyn. Indien hy versuim om op te daag, sal regstappe teen hom volg.